Folketing
2009-05-12

Jeg mener derfor ikke, at der frit skal kunne aftales arbejdsfordeling i op til 26 uger uden godkendelse. Herudover ønsker forslagsstillerne også, at arbejdsfordeling skal benyttes til efteruddannelse af medarbejderne. Med hensyn til efteruddannelse er regeringen selvfølgelig helt enig i, at det er vigtigt og nødvendigt, at vores arbejdsstyrke hele tiden opkvalificeres og efteruddannes. Regeringen har fokus på efteruddannelse, og der er allerede gjort meget på dette område, f.eks. afsatte vi i forbindelse med globaliseringsaftalen 1 mia. kr. til den erhvervsrettede voksen- og efteruddannelse. Forslagsstillerne vil gøre det til en forudsætning for en arbejdsfordeling, at der er taget eksplicit stilling til eventuel brug af efteruddannelse i forbindelse med arbejdsfordelingen, men det krav er regeringen ikke enig i. Det må være op til virksomhederne og medarbejderne at tage stilling til behovet for efteruddannelse. Det har jeg fuld tiltro til at de selv kan beslutte. Vi skal ikke glemme, at efteruddannelse både er i virksomhedens og medarbejdernes interesse. Der er således allerede i dag gode muligheder for efteruddannelse.